Groen lig vir Eskom om nóg hernubare energie aan te koopLynne Brown, minister van openbare ondernemings (Foto: ANA) Lynne Brown, minister van openbare ondernemings, het aan Eskom goedkeuring gegee om bykomende hernubare energie aan te koop van onafhanklike kragvoorsieners. “Die krag-aankoop-ooreenkomste (PPA’s) is noodsaaklik vir die implementering van die nasionale energiebeleid volgens die Geïntegreerde Hulpbronplan van 2010,” het Brown in ŉ verklaring gesê. Eskom het in Januarie aansoek gedoen by Brown om bykomende energie aan te koop. Brown het die aansoek Vrydag goedgekeur. “Suid-Afrikaners kan trots wees op die vordering wat die land maak deur hernubare energie by te voeg. Daar is risiko’s vir Eskom se finansiële en operasionele stabiliteit in die medium termyn, en dit moet so veel as moontlik verlig word. Ons is toegewyd om ons koolstofvoetspoor te verminder.” Sy het Eskom versoek om vinnig te werk te gaan om die besluit te implementeer en verdere vertragings te voorkom. “Ek het die minister van energie en van finansies skriftelik versoek dat ons ŉ gesprek moet hê hoe om Eskom se werklike kommer aan te roer deur ŉ hersiening van die regering se ondersteuningsraamwerk-ooreenkoms.” Sy het gesê wysigings aan die Wet op Nasionale Energieregulasie stel Eskom en die Nasionale Energiereguleerder (Nersa) in staat om doeltreffend kwessies rondom tariewe op te los.